pythainlp/thaigov-v2-corpus-22032023 huggingface dataset:
วันอังคารที่ 17 มกราคม 2566
พม. พร้อมพระนวกะจาก 6 จังหวัดภาคเหนือ ร่วมลงนามถวายพระพรแด่ "พระองค์ภาฯ" ณ รพ.จุฬาลงกรณ์ สภากาชาดไทย
พม. พร้อมพระนวกะจาก 6 จังหวัดภาคเหนือ ร่วมลงนามถวายพระพรแด่ "พระองค์ภาฯ" ณ รพ.จุฬาลงกรณ์ สภากาชาดไทย
วันนี้ (17 ม.ค. 66) เวลา 09.09 น. นายอนุกูล ปีดแก้ว ปลัดกระทรวงการพัฒนาสังคมและความมั่นคงของมนุษย์ (ปลัด พม.) นำผู้บริหารกระทรวง พม. พร้อมทั้งพระอุดมบัณฑิต ผู้ช่วยเจ้าอาวาสวัดเบญจมบพิตรดุสิตวนาราม ในฐานะรองประธานคณะพระธรรมจาริก นำพระธรรมจารึก รวมทั้งพระนวกะ จำนวน 120 รูป ที่ได้รับการบรรพชาอุปสมบทที่วัดศรีโสดา พระอารามหลวง จังหวัดเชียงใหม่ นำแจกันดอกไม้มาถวายหน้าพระรูปพร้อมลงนามถวายพระพร สมเด็จพระเจ้าลูกเธอ เจ้าฟ้าพัชรกิติยาภา นเรนทิราเทพยวดี กรมหลวงราชสาริณีสิริพัชร มหาวัชรราชธิดา อีกทั้งพระนวกะร่วมกันเจริญภาวนา ณ โรงพยาบาลจุฬาลงกรณ์ สภากาชาดไทย กรุงเทพฯ
นายอนุกูล กล่าวว่า เมื่อวันที่ 15 มกราคม 2566 กระทรวง พม. โดยกรมพัฒนาสังคมและสวัสดิการ (พส.) ร่วมกับสำนักงานประธานพระธรรมจาริก วัดเบญจมบพิตรดุสิตวนาราม สำนักงานบริหารงานโครงการพระธรรมจาริกส่วนภูมิภาค วัดศรีโสดา จังหวัดเชียงใหม่ และมูลนิธิเผยแพร่พระพุทธศาสนาแก่ชนถิ่นกันดาร ในพระราชูปถัมภ์สมเด็จพระศรีนครินทราบรมราชชนนี ได้จัดพิธีบรรพชาอุปสมบทราษฎรบนพื้นที่สูงจาก 6 จังหวัดภาคเหนือ ได้แก่ จังหวัดเชียงใหม่ น่าน แม่ฮ่องสอน เชียงราย ลำปาง และลำพูน เป็น “พระนวกะ” หรือพระบวชใหม่ ณ วัดศรีโสดา พระอารามหลวง อำเภอเมือง จังหวัดเชียงใหม่ เพื่อทำหน้าที่เผยแพร่พระพุทธศาสนา อบรมสอนศีลธรรม คุณธรรมจริยธรรม และพัฒนาจิตใจให้แก่ราษฎรบนพื้นที่สูง รวมทั้งปฏิบัติตนในลักษณะการเป็น “นักพัฒนา” เพื่อช่วยขัดเกลาจิตใจและส่งเสริมในการช่วยเหลือและแก้ไขปัญหาความเดือดร้อนของชุมชนบนพื้นที่สูง
#พมช่วย24ชม
#ช่วย24ชม
#ข่าวพม
วันอังคารที่ 17 มกราคม 2566
17/01/2566
ครม.กำหนดให้วันที่ 21 ม.ค. ของทุกปีเป็น “วันความปลอดภัยของผู้ใช้ถนน” เน้นหยุดความสูญเสียจากการเกิดอุบัติเหตุบนท้องถนน ไม่ให้เกิดเหตุการณ์รถชนคนข้ามทางม้าลายซ้ำ
ครม.กำหนดให้วันที่ 21 ม.ค. ของทุกปีเป็น “วันความปลอดภัยของผู้ใช้ถนน” เน้นหยุดความสูญเสียจากการเกิดอุบัติเหตุบนท้องถนน ไม่ให้เกิดเหตุการณ์รถชนคนข้ามทางม้าลายซ้ำ
น.ส.ทิพานัน ศิริชนะ รองโฆษกประจำสำนักนายกรัฐมนตรี เปิดเผยผลการประชุมคณะรัฐมนตรี (ครม.) วันที่ 17 มกราคม 2566 ว่า ที่ประชุมครม.มีมติเห็นชอบกำหนดให้วันที่ 21 มกราคม ของทุกปีเป็น “วันความปลอดภัยของผู้ใช้ถนน” ตามที่ศูนย์อำนวยการความปลอดภัยทางถนน (ศปถ.) เสนอ เพื่อหยุดความสูญเสียจากการเกิดอุบัติเหตุบนท้องถนนและไม่ให้เกิดเหตุการณ์รถชนคนข้ามทางม้าลายเกิดขึ้นซ้ำอีก และเพื่อกระตุ้นเตือน สร้างความตระหนักให้มีจิตสำนึกรักความปลอดภัยแก่ผู้ใช้ถนน ทุกเพศ ทุกวัย และผู้ขับขี่ยานพาหนะทุกประเภท ตลอดจนส่งเสริมและสร้างการรับรู้ให้เกิดเป็นวัฒนธรรมความปลอดภัย มีระเบียบวินัยในการใช้รถใช้ถนน ปฏิบัติตามกฎจราจรอย่างเคร่งครัด เพื่อป้องกันมิให้เกิดการบาดเจ็บหรือเสียชีวิตจากอุบัติเหตุทางถนนขึ้นอีก
“ความปลอดภัยของผู้ใช้ถนนเป็นเรื่องที่รัฐบาลของ พล.อ.ประยุทธ์ จันทร์โอชา นายกรัฐมนตรีให้ความสำคัญ เมื่อได้รับข้อเสนอและได้หารือกับ น.พ.แท้จริง ศิริพานิช เลขาธิการมูลนิธิเมาไม่ขับ ในประเด็นการป้องกันอุบัติเหตุทางถนน จึงเล็งเห็นว่าการพิจารณาจัดการรณรงค์และกำหนดวันความปลอดภัยของผู้ใช้ถนนจะเป็นมาตรการเสริมส่วนหนึ่งเพื่อให้เกิดประสิทธิภาพในการสร้างความปลอดภัย และเพื่อให้เกิดความชัดเจนในทางปฏิบัติ สร้างความตระหนักกระตุ้นเตือนให้ผู้ใช้ถนนและผู้ขับขี่ยานพาหนะเกิดจิตสำนึกในเรื่องความปลอดภัยและการปฏิบัติตามกฎจราจรอย่างเคร่งครัด จึงกำชับให้ศูนย์อำนวยการความปลอดภัยทางถนนบูรณาการร่วมกับหน่วยงานที่เกี่ยวข้องกำหนดแนวทาง มาตรการ การจัดกิจกรรมในการดำเนินการเพื่อลดอุบัติเหตุให้มีความชัดเจน จริงจัง และต่อเนื่อง โดยเฉพาะมาตรฐานในการปฏิบัติและความเข้มงวดของเจ้าหน้าที่รัฐในการจับกุมหรือการลงโทษผู้กระทำผิดหรือกระทำผิดซ้ำเพื่อสร้างความเชื่อมั่นให้กับประชาชน และยังให้มีการติดตามและประเมินผลการดำเนินการเพื่อให้อุบัติเหตุและการสูญเสียทางถนนลดลงได้อย่างเป็นรูปธรรมด้วย” น.ส.ทิพานัน กล่าว
วันจันทร์ที่ 16 มกราคม 2566
กรมการขนส่งทางราง ร่วมกับ JR Freight ประชุมหารือผลความเหมาะสมของธุรกิจการเดินรถและการซ่อมบำรุง และธุรกิจที่เกี่ยวข้องกับระบบรางในประเทศไทย
......
วันนี้ (16 ม.ค. 66) นายพิเชฐ คุณาธรรมรักษ์ อธิบดีกรมการขนส่งทางราง และนายอธิภู จิตรานุเคราะห์ รองอธิบดีกรมการขนส่งทางราง กระทรวงคมนาคม พร้อมด้วยเจ้าหน้าที่กรมการขนส่งทางราง (ขร.) ร่วมหารือกับ Japan Freight Railway Company หรือ JR Freight และบริษัท Nippon Koei เกี่ยวกับการศึกษาความเหมาะสมของธุรกิจการเดินรถและการซ่อมบำรุง และธุรกิจที่เกี่ยวของกับระบบรางในประเทศไทย ณ ห้องประชุม ชั้น ขร.โดยที่ประชุมได้มีการรายงานผลการศึกษาดังกล่าว ซึ่งมีรายละเอียดดังนี้
1. ฝ่ายญี่ปุ่นได้รายงานความก้าวหน้าของโครงการโดยนำเสนอข้อมูลแนวโน้มการขนส่งสินค้า อาทิเช่น เส้นทางลาดกระบัง - แหลมฉบังที่มีสัดส่วนการขนส่งทางรางเพิ่มขึ้นเป็น 403 TEU หรือร้อยละ 31 เมื่อเทียบการขนส่งทางถนน ซึ่งผลการศึกษานี้จะมีส่วนช่วยในการสนับสนุนการขนส่งสินค้าทางรถไฟ เพื่อปรับเปลี่ยนรูปแบบการขนส่ง (Model Shift) จากถนนไปสู่ระบบรางให้มากขึ้น
2. ฝ่ายญี่ปุ่นได้เสนอตัวอย่างการใช้สัญลักษณ์ Eco-Rail Mark ในประเทศญี่ปุ่น โดยการใช้ตราสัญลักษณ์ ”Eco Rail Mark ” โดยปรเทศญี่ปุ่นเริ่มใช้ตั้งแต่ปี 2548 ซึ่งจะติดอยู่ติดบนสินค้าที่ขนส่งผ่านระบบขนส่งทางราง เพื่อเป็นสัญลักษณ์ในการส่งเสริมธุรกิจและผลิตภัณฑ์ที่ใช้การขนส่งสินค้าทางรถไฟเพื่อมีส่วนร่วมในการรักษาสิ่งแวดล้อม และเป็นการส่งเสริมให้ใช้การขนส่งสินค้าทางรางเพิ่มมากขึ้น
3. ฝ่ายญี่ปุ่นเสนอให้มีเพิ่มการฝึกอบรมการขับรถไฟให้มากยิ่งขึ้น เพื่อรองรับการปริมาณการขนส่งสินค้าทางรางที่คาดว่าจะมีมากขึ้นในอนาคต
ทั้งนี้ ขร. และ JR Freight จะร่วมมือกันศึกษาความเหมาะสมของธุรกิจการเดินรถและการซ่อมบำรุง และธุรกิจที่เกี่ยวของกับระบบรางในประเทศไทย ต่อไป เพื่อพัฒนาระบบขนส่งทางรางไทยให้เป็นระบบขนส่งหลักของประเทศ
วันอังคารที่ 17 มกราคม 2566
บีโอไอแต่งตั้งบริดจสโตนเป็นที่ปรึกษากิตติมศักดิ์
บีโอไอแต่งตั้งบริดจสโตนเป็นที่ปรึกษากิตติมศักดิ์
บีโอไอแต่งตั้งบริดจสโตนเป็นที่ปรึกษากิตติมศักดิ์
เมื่อเร็วๆ นี้นายนฤตม์ เทอดสถีรศักดิ์ เลขาธิการคณะกรรมการส่งเสริมการลงทุน (บีโอไอ) (กลาง) พร้อมด้วย นางสาวซ่อนกลิ่น พลอยมี รองเลขาธิการคณะกรรมการส่งเสริมการลงทุน (ที่ 2 จากขวา) มอบใบประกาศเกียรติคุณแก่ นายชู อิชิบาชิ ประธานกรรมการบริหารสูงสุด บริดจสโตนคอร์ปอเรชั่น ประเทศญี่ปุ่นเพื่อแต่งตั้งเป็นที่ปรึกษากิตติมศักดิ์ด้านการลงทุน (Honorary Investment Advisor: HIA) โดยมีนายเคนอิจิ ชูมา กรรมการผู้จัดการ บริษัท ไทยบริดจสโตน จำกัด และบริษัท บริดจสโตนเซลส์ (ประเทศไทย) จำกัด (ที่ 5 จากขวา) เป็นผู้แทนรับมอบ ณ บีโอไอ โดยที่ผ่านมาบริดจสโตน คอร์ปอเรชั่นมีการขยายการลงทุนต่อเนื่องในประเทศไทยมากกว่า 50 ปี และเป็นพันธมิตรในการช่วยส่งเสริมภาพลักษณ์ของประเทศไทยในฐานะแหล่งรองรับการลงทุน ปัจจุบันบริษัทและบริษัทในเครือ มีโครงการที่ได้รับการส่งเสริมฯกว่า
30 โครงการ มีเงินลงทุนรวมกว่า 30,000 ล้านบาท
วันอังคารที่ 17 มกราคม 2566
17/01/2566
ครม.เห็นชอบเปิดตลาดน้ำมันปาล์มและน้ำมันเนื้อในเมล็ดปาล์มและบริหารการนำเข้าคราวละ 3 ปี และรับทราบ 6 มาตรการช่วยเหลือเกษตรกรปาล์มน้ำมัน
ครม.เห็นชอบเปิดตลาดน้ำมันปาล์มและน้ำมันเนื้อในเมล็ดปาล์มและบริหารการนำเข้าคราวละ 3 ปี และรับทราบ 6 มาตรการช่วยเหลือเกษตรกรปาล์มน้ำมัน
น.ส.ทิพานัน ศิริชนะ รองโฆษกประจำสำนักนายกรัฐมนตรี เปิดเผยผลการประชุมคณะรัฐมนตรี (ครม.) วันที่ 17 มกราคม 2566 ว่า ที่ประชุมครม.มีมติรับทราบสรุปมติการประชุมคณะกรรมการนโยบายปาล์มน้ำมันแห่งชาติ (กนป.) ครั้งที่ 3/65 และเห็นชอบให้เปิดตลาดน้ำมันปาล์มและน้ำมันเนื้อในเมล็ดปาล์มและบริหารการนำเข้าคราวละ 3 ปี (ปี 2566-2568)
การประชุมคณะกรรมการนโยบายปาล์มน้ำมันแห่งชาติ ครั้งที่ 3/65 เมื่อวันที่ 19 ตุลาคม 2565 มีมติ 6 เรื่อง ได้แก่ 1. การกำหนดมาตรฐานการรับซื้อผลปาล์ม 2. โครงการติดตั้งเครื่องมือวัดปริมาณน้ำมันปาล์มเพื่อบริหารจัดการและควบคุมสต็อกน้ำมันปาล์ม 3. การเปิดตลาดน้ำมันปาล์มและน้ำมันเนื้อในเมล็ดปาล์มและบริหารการนำเข้าคราวละ 3 ปี (ปี 2566-2568) 4. การขอขยายระยะเวลาโครงการผลักดันการส่งออกน้ำมันปาล์มเพื่อลดผลผลิตส่วนเกิน ปี 2565 (อยู่ระหว่างรอความเห็นของหน่วยงานที่เกี่ยวข้อง เพื่อนำเสนอ ครม. ให้ความเห็นชอบ) 5. โครงการประกันรายได้เกษตรกรชาวสวนปาล์มน้ำมัน ปี 2565-2566 และมาตรการคู่ขนาน ปี 2566 (อยู่ระหว่างรอความเห็นของหน่วยงานที่เกี่ยวข้อง เพื่อนำเสนอ ครม. ให้ความเห็นชอบ) และ 6. การสรรหากรรมการผู้ทรงคุณวุฒิ
น.ส.ทิพานัน กล่าวว่า นอกจากที่ครม. รับทราบมติการประชุมคณะกรรมการนโยบายปาล์มน้ำมันแห่งชาติ ครั้งที่ 3/65 ดังกล่าวแล้ว วันนี้ ครม. มีมติเห็นชอบ การเปิดตลาดน้ำมันปาล์มและน้ำมันเนื้อในเมล็ดปาล์มและบริหารการนำเข้าคราวละ 3 ปี (ปี 2566-2568) เงื่อนไขเป็นไปตามข้อผูกพันของทุกกรอบการค้า และให้ องค์การคลังสินค้า เป็นผู้นำเข้าและกระจายสินค้าให้ผู้ผลิตภายในประเทศตามที่สมาคมโรงกลั่นน้ำมันปาล์มเป็นผู้จัดสรร ได้แก่ ความตกลงหุ้นส่วนเศรษฐกิจที่ใกล้ชิดไทย-ญี่ปุ่น (JTEPA) ความตกลงการค้าเสรีไทย - ชิลี ( TCFTA) ความตกลงหุ้นส่วนเศรษฐกิจอาเซียน - ญี่ปุ่น (AJCEP) (เฉพาะน้ำมันเนื้อในเมล็ดปาล์ม) และเขตการค้าเสรีอาเซียน (AFTA) โดยให้มีการบริหารการนำเข้าเช่นเดียวกับความตกลงการเกษตรภายใต้องค์การการค้าโลก (WTO) ทั้งนี้ ยกเว้นความตกลงการค้าเสรีไทย-ออสเตรเลีย (Thailand – Australia Free Trade Agreement : TAFTA) และความตกลงหุ้นส่วนเศรษฐกิจที่ใกล้ชิดยิ่งขึ้นไทย - นิวซีแลนด์ (Thailand – New Zealand Closer Economic Partnership : TNZCEP) ที่ไม่ต้องขออนุญาตนำเข้าและปฏิบัติตามมาตรการการบริหารการนำเข้า
วันอังคารที่ 17 มกราคม 2566
17/01/2566
ธอส. คัดบ้านมือสอง 1,000 กว่ารายการ ลดสูงสุดถึง 50% ราคาขายต่ำสุดเพียง 75,000 บาทในงาน GHB ALL HOME EXPO 2023 @รามอินทรา
ธอส. จัดงานมหกรรมบ้านมือสอง ธอส.: GHB ALL HOME EXPO 2023 ครั้งที่ 1 @รามอินทรา ระหว่างวันที่ 20-22 ม.ค.2566 ณ ศูนย์การค้าเซ็นทรัล อีสต์วิลล์ นำบ้านมือสองคุณภาพดี ทำเลเด่น และราคาคุ้มค่า ที่ตั้งอยู่ในพื้นที่กรุงเทพฯ และปริมณฑล มาจำหน่าย 1,033 รายการ
ธนาคารอาคารสงเคราะห์ (ธอส.) เอาใจคนอยากมีบ้านรับปีกระต่าย 2566 จัดงานมหกรรมบ้านมือสอง ธอส.: GHB ALL HOME EXPO 2023 ครั้งที่ 1 @รามอินทรา ระหว่างวันที่ 20-22 มกราคม 2566 ณ ศูนย์การค้าเซ็นทรัล อีสต์วิลล์ นำบ้านมือสองคุณภาพดี ทำเลเด่น และราคาคุ้มค่า ที่ตั้งอยู่ในพื้นที่กรุงเทพฯ และปริมณฑล มาจำหน่าย 1,033 รายการ พร้อมส่วนลดสูงสุด 50% จากราคาประเมินปัจจุบัน โดยทรัพย์ที่มีราคาต่ำสุด มีราคาเพียง 75,000 บาท เท่านั้น!! ได้แก่ ทรัพย์ประเภทห้องชุด ชั้นที่ 4 จาก 4 ชั้น ขนาดเนื้อที่ 20.37 ตารางเมตร ในโครงการคุณดินทอง 1 เขตบางเขน กรุงเทพฯ โดยผู้ที่ซื้อทรัพย์ภายในงานสามารถเลือกผ่อนดาวน์ 0% นานสูงสุด 1 ปี ผู้ที่จองซื้อภายในงานรับฟรีกระเป๋าอเนกประสงค์ 1 ราย/1 ใบ และสำหรับลูกค้า 75 รายแรก ที่ทำสัญญาจะซื้อจะขายภายในระยะเวลาที่ธนาคารกำหนดรับบัตรกำนัลแทนเงินสดมูลค่า 1,000 บาททันที (เงื่อนไขเป็นไปตามที่ธนาคารกำหนด) พิเศษ !! กิจกรรม LIVE สด “โครงการบ้านพร้อมอยู่” พร้อมให้ความรู้เรื่อง รีโนเวทบ้านมือสองที่พร้อมเข้าอยู่ โดยวิศวกรผู้เชี่ยวชาญ (วันอาทิตย์ที่ 22 มกราคม 2566 เวลา 15.00 – 15.30 น.) ดูข้อมูลทรัพย์หรือสอบถามข้อมูลเพิ่มเติมได้ที่ GHBank Call Center โทร.0-2645-9000 กด 5 หรือ Facebook Fanpage ธนาคารอาคารสงเคราะห์ หรือดูข้อมูลบ้านมือสอง ธอส. ได้ที่ www.ghbhomecenter.com, Mobile Application : GHB ALL HOME และ Line Official Account : GHBALLHOME
วันอังคารที่ 17 มกราคม 2566
ปลัด พม. มอบรถยนต์ มูลค่า 599,000 บาท แก่ผู้โชคดีรางวัลที่ 1 จาก "บัตร พม. เชิญรับโชค" สลากบำรุงสภากาชาดไทย ปี 2565
ปลัด พม. มอบรถยนต์ มูลค่า 599,000 บาท แก่ผู้โชคดีรางวัลที่ 1 จาก "บัตร พม. เชิญรับโชค" สลากบำรุงสภากาชาดไทย ปี 2565
วันนี้ (17 ม.ค. 66) เวลา 14.00 น. ที่กระทรวง พม. สะพานขาว ถนนกรุงเกษม กรุงเทพฯ นายอนุกูล ปีดแก้ว ปลัดกระทรวงการพัฒนาสังคมและความมั่นคงของมนุษย์ (ปลัด พม.) เป็นประธานในพิธีมอบรางวัลสลากบำรุงสภากาชาดไทย "บัตร พม. เชิญรับโชค" กระทรวงการพัฒนาสังคมและความมั่นคงของมนุษย์ ประจำปี 2565 รางวัลที่ 1 รถยนต์ Mazda2 1.3 C มูลค่า 599,000 บาท ให้กับนายคมสัน พิลาสมบัติ ผู้โชคดีถูกรางวัลที่ 1 โดยมีผู้บริหารกระทรวง พม. ร่วมเป็นสักขีพยาน
นายอนุกูล กล่าวว่า เมื่อวันที่ 8 - 18 ธันวาคม 2565 ณ สวนลุมพินี กระทรวง พม. ได้ร่วมงานออกร้านงานกาชาด ประจำปี 2565 ภายใต้แนวคิด “9 ทศวรรษ ใต้ร่มพระบารมี สดุดีสภานายิกาสภากาชาดไทย” เนื่องในโอกาสมหามงคลที่สมเด็จพระนางเจ้าสิริกิติ์ พระบรมราชินีนาถ พระบรมราชชนนีพันปีหลวง ทรงเจริญ พระชนมพรรษา 90 พรรษา และทรงดำรงตำแหน่งองค์สภานายิกาสภากาชาดไทยครบ 66 ในปี 2565 พร้อมทั้งจำหน่ายสลากบำรุงสภากาชาดไทย "บัตร พม. เชิญรับโชค" กระทรวงการพัฒนาสังคมและความมั่นคงของมนุษย์ ประจำปี 2565 ซึ่งมีรางวัลรวมมูลค่ากว่า 1,200,000 บาท โดยมีรางวัลที่ 1 เป็นรถยนต์ Mazda2 1.3 C จำนวน 1 รางวัล มูลค่า 599,000 บาท
#พมช่วย24ชม
#ช่วย24ชม
#ข่าวพม
วันอังคารที่ 17 มกราคม 2566
สำนักงานเจ้าท่าภูมิภาคสาขาภูเก็ตตรวจสอบกรณีเรือใบชื่อ มาร์โคโปโล หายจากจุดจอดเรือในอ่าวหาน จังหวัดภูเก็ต
...
สำนักงานเจ้าท่าภูมิภาคสาขาภูเก็ตตรวจสอบกรณีเรือใบชื่อ มาร์โคโปโล หายจากจุดจอดเรือในอ่าวหาน จังหวัดภูเก็ต
จากนโยบายของรัฐบาลและกระทรวงคมนาคม โดยนายศักดิ์สยาม ชิดชอบ รัฐมนตรีว่าการกระทรวงคมนาคม และนายอธิรัฐ รัตนเศรษฐ รัฐมนตรีช่วยว่าการกระทรวงคมนาคม ได้มอบหมายให้กรมเจ้าท่า (จท.) ดูแลความปลอดภัยทางน้ำ รวมทั้งควบคุม กำกับ และอำนวยความปลอดภัยให้กับประชาชน จท. รายงานผลการดำเนินงาน กรณีเรือใบชื่อ มาร์โคโปโล หายไปจากจุดจอดเรือในอ่าวหาน จังหวัดภูเก็ต ดังนี้
เมื่อวันที่ 28 ธันวาคม 2565 สำนักงานเจ้าท่าภูมิภาคสาขาภูเก็ตได้รับแจ้งจาก Mr. Marco Ceferin สัญชาติเยอรมันว่า เรือใบชื่อ มาร์โคโปโล ได้หายไปจากจุดจอดเรือในอ่าวหาน จังหวัดภูเก็ต ซึ่งได้แจ้งความและลงบันทึกประจำวันไว้ที่สถานีตำรวจภูธรฉลอง และสถานีตำรวจภูธรฉลองได้มีหนังสือที่ 0023 (ภก.).6/9115 ลงวันที่ 30 ธันวาคม 2565 เพื่อประชาสัมพันธ์ให้กลุ่มเรือในเครือข่ายพื้นที่จังหวัดภูเก็ตและพื้นที่ใกล้เคียงรับทราบและช่วยตรวจสอบ หากตรวจพบให้แจ้งให้ทราบทันที
เมื่อวันที่ 13 มกราคม 2566 เวลาประมาณ 08.00 น. สำนักงานเจ้าท่าภูมิภาคสาขาภูเก็ตได้รับแจ้งจากนางสาวณัฐธิดา เนียมนาค ผู้จัดการเรือประมงชื่อ ส.ลาภชลลดา 32 หมายเลขทะเบียน 428500882 ซึ่งได้รับแจ้งจากนายชายธง วงษ์ปิ่น ผู้ควบคุมเรือดังกล่าวว่า พบเรือใบสองท้องลอยลำอยู่บริเวณใกล้กับอาณาเขตน่านน้ำของประเทศอินโดนีเซีย มีลักษณะลอยตามกระแสน้ำซึ่งมีความผิดปกติ ทั้งนี้ นายสรพงศ์ ไพฑูรย์พงษ์ รองปลัดกระทรวงคมนาคม รักษาการอธิบดีกรมเจ้าท่า ได้สั่งการให้สำนักงานเจ้าท่าภูมิภาคสาขาภูเก็ตเร่งตรวจสอบ และนำเรือลำดังกล่าวกลับเข้าฝั่งทันที เพื่อลดการกีดขวางการจราจรทางน้ำ
สำนักงานเจ้าท่าภูมิภาคสาขาภูเก็ตได้ประสานให้ผู้ควบคุมเรือประมง ส.ลาภชลลดา 32 เข้าตรวจสอบเรือใบลำดังกล่าว และผูกโยงไว้เพื่อไม่ให้ลอยลำออกไปนอกอาณาเขตประเทศไทย เบื้องต้นพบเอกสารทะเบียนเรือ ชื่อ มาร์โคโปโล หมายเลขทะเบียน 645100980 ขนาด 24.04 ตันกรอส ไม่มีผู้ควบคุมเรือและคนอยู่บนเรือ จึงได้แจ้งให้ลากเรือลำดังกล่าวกลับเข้าฝั่ง พร้อมทั้งแจ้งไปยังผู้ว่าราชการจังหวัดภูเก็ต ศร.ชล.ภาค 3 และหน่วยงานที่เกี่ยวข้อง เพื่อพิจารณาดำเนินการในส่วนที่เกี่ยวข้อง
สำนักงานเจ้าท่าภูมิภาคสาขาภูเก็ตได้แจ้งให้เจ้าของเรือใบทราบแล้ว ขณะนี้อยู่ระหว่างการประสานกับเรือ ส.ลาภชลลดา 32 เพื่อเข้ารับเรือต่อไป
หากพบเห็นความไม่ปลอดภัยทางน้ำ หรือได้รับความเดือดร้อน สามารถแจ้งได้ที่ สายด่วน จท. โทร. 1199 ตลอด 24 ชั่วโมง
วันอังคารที่ 17 มกราคม 2566
กรมทางหลวงชนบท เตือนลักทรัพย์ของทางราชการ มีโทษจำคุกสูงสุด 7 ปี
พร้อมขอความร่วมมือประชาชนหากพบเหตุสามารถแจ้งสายด่วนกรมทางหลวงชนบท โทร. 1146
กรมทางหลวงชนบท (ทช.) กระทรวงคมนาคม ได้ลงพื้นที่ลาดตระเวนตรวจสอบสายทางอย่างต่อเนื่อง และมักได้รับแจ้งเหตุว่ามีการลักลอบขโมยตัดสายไฟส่องสว่างทั้งบนสะพานและบนถนน รวมถึงการลักลอบขโมยตะแกรงเหล็กฝารางระบายน้ำเป็นจำนวนมากในพื้นที่ของ ทช. ซึ่งการกระทำดังกล่าวส่งผลให้ประชาชนที่สัญจรไป - มาบนสะพานหรือถนนไม่ได้รับความสะดวกปลอดภัยและเป็นสาเหตุหนึ่งที่ทำให้เกิดอุบัติเหตุ เกิดความสูญเสียต่อชีวิตและทรัพย์สิน ทั้งยังเป็นความผิดฐานทำลายหรือทำให้เสียหายแก่ทางหลวงมีโทษจำคุกไม่เกิน 3 ปี หรือปรับไม่เกิน 60,000 บาท หรือทั้งจำทั้งปรับตาม พ.ร.บ. ทางหลวง พ.ศ. 2535 มาตรา 43 ประกอบมาตรา 72 ซึ่งเจ้าพนักงานทางหลวงมีอำนาจจับกุมในขณะกระทำความผิดได้ เมื่อกระทำโดยมีเจตนาลักทรัพย์ จึงเป็นความผิดตามประมวลกฎหมายอาญา ฐานลักทรัพย์ที่ใช้หรือมีไว้เพื่อสาธารณประโยชน์ มีโทษจำคุกตั้งแต่ 1 ปี - 5 ปี และปรับตั้งแต่ 20,000 บาท - 100,000 บาท ตามมาตรา 335 (10) และหากร่วมกันกระทำความผิดตั้งแต่สองคนขึ้นไปหรือกระทำในเวลากลางคืนจะมีโทษหนักขึ้นตามมาตรา 335 วรรคสอง จำคุกตั้งแต่ 1 ปี - 7 ปี และปรับตั้งแต่ 20,000 บาท - 140,000 บาท และผู้กระทำผิดต้องชดใช้ค่าสินไหมทดแทนทรัพย์สินที่เสียหายและสูญหายนั้นด้วย
อย่างไรก็ตาม ทช. ขอความร่วมมือจากประชาชนในการร่วมสอดส่องดูแลทรัพย์สินของทางราชการ หากพบเหตุผิดปกติโปรดแจ้งที่สายด่วน ทช. โทร. 1146 หรือสำนักงานทางหลวงชนบท แขวงทางหลวงชนบท และหมวดบำรุงทางหลวงชนบทในพื้นที่ทั่วประเทศ เพื่อความปลอดภัยในการเดินทางของประชาชนและเป็นการร่วมกันดูแลรักษาทรัพย์สินของทางราชการให้ประชาชนสามารถใช้ประโยชน์ได้อย่างคุ้มค่าต่อไป
วันอังคารที่ 17 มกราคม 2566
17/01/2566
ครม.เคาะ! เวนคืนที่ดิน ต.ลำพะยา จ.ยะลา สร้างอ่างเก็บน้ำลำพะยาอันเนื่องมาจากพระราชดำริ บรรเทาภัยแล้งแก้ปัญหาอุทกภัย
ครม.เคาะ! เวนคืนที่ดิน ต.ลำพะยา จ.ยะลา สร้างอ่างเก็บน้ำลำพะยาอันเนื่องมาจากพระราชดำริ บรรเทาภัยแล้งแก้ปัญหาอุทกภัย
นางสาวรัชดา ธนาดิเรก รองโฆษกประจำสำนักนายกรัฐมนตรี เปิดเผยหลังการประชุมคณะรัฐมนตรี (ครม.) เมื่อวันที่ 17 มกราคม 2566 ว่า ครม.อนุมัติร่างพระราชกฤษฎีกากำหนดเขตที่ดินที่จะเวนคืน ในท้องที่ตำบลลำพะยา อำเภอเมืองยะลาจังหวัดยะลา พ.ศ. .... ตามที่กระทรวงเกษตรและสหกรณ์เสนอ เพื่อก่อสร้างอ่างเก็บน้ำตามโครงการอ่างเก็บน้ำลำพะยาอันเนื่องมาจากพระราชดำริ พระบาทสมเด็จพระบรมชนกาธิเบศรมหาภูมิพล อดุลยเดชมหาราช บรมนาถบพิตร เพื่อช่วยให้ประชาชนสามารถทำการเพาะปลูกได้ตลอดปี มีแหล่งน้ำอุปโภคบริโภค และช่วยบรรเทาปัญหาอุทกภัยในพื้นที่ ทั้งนี้ กรมชลประทานได้วางแผนก่อสร้างโครงการดังกล่าว โดยใช้พื้นที่ประมาณ 450 แปลง เนื้อที่ประมาณ 1,527 ไร่ มีค่าทดแทนทรัพย์สินทั้งโครงการ จำนวน 475.48 ล้านบาท และใช้จ่ายเงินจากเงินงบประมาณประจำปีตลอดระยะเวลาดำเนินการ 3 ปี (ปีงบประมาณ พ.ศ. 2565 – 2567)
สำหรับร่างพระราชกฤษฎีกาฉบับนี้ มีสาระสำคัญ เป็นการกำหนดเขตที่ดินที่จะเวนคืน ในท้องที่ ตำบลลำพะยา อำเภอเมืองยะลา จังหวัดยะลา ในการก่อสร้างทำนบดิน อาคารหัวงาน และอาคารประกอบพร้อมส่วนประกอบอื่น ตามโครงการอ่างเก็บน้ำลำพะยาอันเนื่องมาจากพระราชดำริ มีกำหนดเวลาใช้บังคับ 3 ปี โดยให้เจ้าหน้าที่เริ่มต้นเข้าสำรวจที่ดินและอสังหาริมทรัพย์ที่อยู่ภายในแนวเขตที่ดินที่จะเวนคืน ภายใน 60 วัน นับแต่วันที่พระราชกฤษฎีกานี้ใช้บังคับ เพื่อให้ทราบข้อเท็จจริงเกี่ยวกับที่ดินและอสังหาริมทรัพย์ที่จะเวนคืนที่แน่ชัด
นางสาวรัชดา กล่าวด้วยว่า เมื่อโครงการอ่างเก็บน้ำลำพะยาอันเนื่องมาจากพระราชดำริแล้วเสร็จ จะเป็นประโยชน์อย่างยิ่งในการเป็นแหล่งกักเก็บน้ำ เพื่อใช้ประโยชน์ในการเพาะปลูกทั้งในฤดูฝนและฤดูแล้ง ประมาณ 8,100 ไร่ และเป็นแหล่งน้ำใช้อุปโภคบริโภคในฤดูแล้งของประชาชนในพื้นที่ และประชาชนบริเวณใกล้เคียงที่ประสบปัญหาการขาดแคลนน้ำ ประมาณ 690 ครัวเรือน หรือประมาณ 3,450 คน รวมทั้งช่วยบรรเทาปัญหาอุทกภัยบริเวณพื้นที่เพาะปลูกในช่วงฤดูน้ำหลากด้วย
วันอังคารที่ 17 มกราคม 2566
17/01/2566
รมว. เฮ้ง เอาใจคนหางาน เสิร์ฟตำแหน่งงานกว่า 1 หมื่นอัตรา ในงาน “วันมหกรรมอาชีพและนัดพบแรงงานจังหวัดพระนครศรีอยุธยา”
วันที่ 17 มกราคม 2566 นายสุชาติ ชมกลิ่น รัฐมนตรีว่าการกระทรวงแรงงาน มอบหมายนายไพโรจน์ โชติกเสถียร อธิบดีกรมการจัดหางาน เป็นประธานเปิดงาน “วันมหกรรมอาชีพ และนัดพบแรงงานจังหวัดพระนครศรีอยุธยา”
ณ บริเวณ ชั้น 2 The Hall ศูนย์การค้าอยุธยาซิตี้พาร์ค ถนนสายเอเชีย ตำบลคลองสวนพลู อำเภอพระนครศรีอยุธยา จังหวัดพระนครศรีอยุธยา โดยมีนายธีรศักดิ์ โฉมศิริ รองผู้ว่าราชการจังหวัดพระนครศรีอยุธยา ให้การต้อนรับ นางสาวบุณยวีร์ ไขว้พันธุ์ นายสิบหมื่นชัย โพธิสินธุ์ รองอธิบดีกรมการจัดหางาน นายโอวาท ทองบ่อมะกรูด ผู้ตรวจราชการกรมการจัดหางาน จัดหางานจังหวัด หัวหน้าส่วนราชการ ร่วมงาน
นายไพโรจน์กล่าวว่า รัฐมนตรีสุชาติ ให้ความสำคัญกับการฟื้นฟูภาคแรงงาน สนับสนุนให้แรงงานกลับเข้าสู่ระบบการจ้างงานใหม่ มีงานทำ มีรายได้ และมีคุณภาพชีวิตที่ดี เพื่อขับเคลื่อนเศรษฐกิจของประเทศให้เกิดความมั่นคง มั่งคั่ง และยั่งยืน โดยจัดงานนี้ขึ้นเพื่อส่งเสริมอาชีพและเพิ่มโอกาสให้คนหางาน ผู้ที่ต้องการเปลี่ยนงาน นักเรียน นักศึกษา ประชาชนทั่วไป ได้เลือกสมัครงานในตำแหน่งงานที่ตรงกับความรู้สามารถ สนับสนุนให้เกิดการจ้างงานและลดปัญหาขาดแคลนแรงงาน ตลอดจนได้ทราบข้อมูลข่าวสารด้านอาชีพการมีงานทำ โดยมีนายจ้าง/สถานประกอบการชั้นนำจากจังหวัดพระนครศรีอยุธยาและจังหวัดใกล้เคียงมาร่วมรับสมัครและสัมภาษณ์งานโดยตรง จำนวน 60 แห่งต่อวัน ตำแหน่งงานว่าง จำนวน 10,226 อัตรา แบ่งเป็นตำแหน่งในจังหวัดพระนครศรีอยุธยา จำนวน 4,525 อัตรา และจังหวัดใกล้เคียง จำนวน 5,701 อัตรา ซึ่งรับวุฒิการศึกษาตั้งแต่ระดับประถมศึกษาจนถึงปริญญาตรี
ภายในงานมีการสาธิตอาชีพอิสระที่เปิดโอกาสให้ผู้ที่สนใจได้ฝึกปฏิบัติวันละ 20 อาชีพ การจัดแสดงและจำหน่ายผลิตภัณฑ์ของกลุ่มผู้รับงานไปทำที่บ้าน กลุ่มอาชีพอิสระ รวมทั้งกลุ่มผู้สูงอายุและผู้พิการ การทดสอบแบบวัดบุคลิกภาพเพื่อการศึกษาต่อ และการเลือกอาชีพที่เหมาะสมกับความรู้ความสามารถและความถนัดของตนเอง การบรรยายให้ความรู้ด้านตลาดออนไลน์ การจัดแสดงนิทรรศการของหน่วยงานในสังกัดกระทรวงแรงงาน สถาบันการศึกษา สถาบันการเงิน การให้ความรู้เกี่ยวกับการรับงานไปทำที่บ้าน การไปทำงานต่างประเทศ และแข่งขันตอบปัญหาอาชีพชิงรางวัล
“ปัจจุบันรัฐบาลมีนโยบายเปิดประเทศส่งผลให้ภาคการท่องเที่ยวมีการขยายตัว ประกอบกับภาคธุรกิจฟื้นตัวอย่างรวดเร็วทำให้เกิดการจ้างงานเพิ่มขึ้น การจัดงานมหกรรมอาชีพและนัดพบแรงงานจังหวัดพระนครศรีอยุธยาในครั้งนี้ถือเป็นการตอบสนองนโยบายของรัฐบาลที่ให้ความสำคัญกับการส่งเสริมการจ้างงานและการพัฒนาคน ซึ่งจะเป็นกำลังสำคัญในการฟื้นฟูภาคแรงงานต่อไปในอนาคต”อธิบดีกรมการจัดหางานกล่าว
ทั้งนี้ ผู้ที่ว่างงาน นักเรียน นักศึกษา และประชาชนทั่วไปที่สนใจสมัครงานหรือต้องการประกอบอาชีพอิสระ สามารถเข้าร่วมงาน “วันมหกรรมอาชีพและนัดพบแรงงานจังหวัดพระนครศรีอยุธยา” ได้ระหว่างวันที่ 17 - 18 มกราคม 2566 เวลา 09.30 – 16.00 น. โดยทุกกิจกรรมให้บริการฟรี ไม่มีค่าใช้จ่ายใดๆ ทั้งสิ้น สอบถามข้อมูลเพิ่มเติมโทร 035-336856 หรือดูรายละเอียดได้ที่แฟนเพจ Facebook สำนักงานจัดหางานจังหวัดพระนครศรีอยุธยา
วันอังคารที่ 17 มกราคม 2566
17/01/2566
นักลงทุนชาวญี่ปุ่น หนุน รมว.เฮ้ง สานงานต่อ ซาบซึ้งใจ!! ที่ช่วยผู้ประกอบการก้าวข้ามวิกฤตโควิด
นักลงทุนชาวญี่ปุ่น หนุน รมว.เฮ้ง สานงานต่อ ซาบซึ้งใจ!! ที่ช่วยผู้ประกอบการก้าวข้ามวิกฤตโควิด
วันที่16มกราคม2566นายสุชาติชมกลิ่นรัฐมนตรีว่าการกระทรวงแรงงานให้การต้อนรับกลุ่มผู้ประกอบการนักลงทุนชาวญี่ปุ่นในจังหวัดชลบุรีนิคมอุตสาหกรรมอมตะนครและผู้นำการเปลี่ยนแปลงเพื่อพัฒนาแรงงานนำโดยนางวรดาชำนาญพืชรองประธานสภาอุตสาหกรรมฝ่ายแรงงานจังหวัดชลบุรีMr.Masanobu OSAWAซึ่งเป็นCEOของบริษัททีบีเคเค(ประเทศไทย)จำกัดและคณะเข้าพบเพื่ออวยพรเนื่องในโอกาสปีใหม่โดยมีนายสุรชัยชัยตระกูลทองผู้ช่วยรัฐมนตรีประจำกระทรวงแรงงานเข้าร่วมด้วยณห้องจัตุมงคลชั้น6อาคารกระทรวงแรงงาน
นายสุชาติกล่าวว่ารัฐบาลภายใต้การนำของท่านพล.อ.ประยุทธ์จันทร์โอชานายกรัฐมนตรีได้ให้ความสําคัญกับการดูแลคุณภาพชีวิตของพี่น้องผู้ใช้แรงงานให้ก้าวพ้นวิกฤตโควิด- 19ซึ่งในช่วงนั้นกระทรวงแรงงานได้มีมาตรการต่างๆช่วยเหลือนายจ้างและพี่น้องแรงงานในหลายๆด้านอาทิโครงการส่งเสริมและยกระดับการจ้างงานในธุรกิจSMEsเพื่อลดปัญหาการว่างงานโครงการแฟคทอรี่แซนบ๊อกการเปิดจุดตรวจโควิดแบบประจำจุดและตรวจเชิงรุกในโรงงานเพื่อสร้างภูมิคุ้มกันให้ลูกจ้างให้ภาคเอกชนยังคงดำเนินธุรกิจต่อไปได้สนับสนุนวัคซีนให้แก่ผู้ใช้แรงงานจัดหาโรงพยาบาลHospitelในเครือข่ายประกันสังคมเป็นต้นผลสัมฤทธิ์จากโครงการดังกล่าวทำให้โรงงานไม่มีการปิดตัวลงภาคการผลิตส่งออกสูงสุดในรอบ30ปีที่สำคัญทำให้ดึงดูดนักลงทุนชาวต่างชาติอย่างบริษัทญี่ปุ่นได้ตัดสินใจเข้ามาลงทุนทำธุรกิจในประเทศไทยเพิ่มขึ้นเนื่องจากเชื่อมั่นในนโยบายของรัฐบาลไทยที่ดูแลผู้ประกอบการไทยและต่างชาติอย่างเท่าเทียมทำให้บริษัทสนใจเข้ามาเปิดตลาดใหม่ๆอยู่ตลอดเวลาและภารกิจที่จะดำเนินการเพื่อวางรากฐานเพื่อความมั่นคงให้แก่พี่น้องแรงงานในอนาคตดังนี้อาทิเร่งผลักดันแก้ไขกฎหมายประกันสังคม3ขอขอเลือกขอคืนขอกู้จัดตั้งธนาคารเพื่อผู้ประกันตนสถาบันทางการแพทย์สร้างที่อยู่อาศัยให้กับผู้ประกันตนในราคาถูกเพื่อสร้างคุณภาพชีวิตที่ดีและมั่นคงให้กับผู้ประกันตนอีกด้วย
ด้านMr.Masanobu OSAWAตำแหน่งCEOของบริษัททีบีเคเค(ประเทศไทย)จำกัดกล่าวว่ารู้สึกซาบซึ้งใจที่รัฐบาลช่วยเหลือนักลงทุนผู้ประกอบการและพนักงานให้ก้าวพ้นช่วงวิกฤตโควิด-19มาได้ซึ่งรู้สึกประทับใจมาตั้งแต่รัฐบาลได้สนับสนุนการฉีดวัคซีนให้กับพนักงานในช่วงที่โควิดระบาดจนทำให้บริษัทสามารถดำเนินกิจการต่อไปได้ในวันนี้จึงได้มาเข้าพบเพื่ออวยพรปีใหม่และถือโอกาสนี้มาขอบคุณให้กำลังใจพร้อมสนับสนุนการทำงานของท่านรัฐมนตรีให้ท่านเข้มแข็งและขอให้ได้สานงานของกระทรวงแรงงานต่อตามที่ได้วางเป้าหมายไว้เพื่อสร้างความมั่นคงให้แก่ภาคแรงงานต่อไป
+++++++++++++++++++
กองเผยแพร่และประชาสัมพันธ์
17มกราคม2566
วันอังคารที่ 17 มกราคม 2566
รัฐมนตรีว่าการกระทรวงคมนาคม สั่งกรมเจ้าท่า ตรวจสอบ แก้ไข เยียวยา เหตุเพลิงไหม้ เรือบรรทุกน้ำมันระเบิดในอู่ซ่อมเรือที่สมุทรสงคราม ด่วน (ฉบับที่ 1)
...
จากนโยบายของนายศักดิ์สยาม ชิดชอบ รัฐมนตรีว่าการกระทรวงคมนาคม และ ดร.อธิรัฐ รัตนเศรษฐ รัฐมนตรีช่วยว่าการกระทรวงคมนาคม มอบหมายให้กรมเจ้าท่า กำกับ ดูแล ความปลอดภัยการขนส่งทางน้ำ ทั่วประเทศ โดยนายสรพงศ์ ไพฑูรย์พงษ์ รักษาการอธิบดีกรมเจ้าท่า มอบหมายให้ นายภูริพัฒน์ ธีระกุลพิศุทธิ์ รองอธิบดีกรมเจ้าท่า ด้านปลอดภัย ลงพื้นที่ตรวจสอบเหตุการณ์เพลิงไหม้ เรือสมูธซี 22 บริเวณอู่เรือบริษัท รวมมิตรด็อคยาร์ด จำกัด จังหวัดสมุทรสงคราม พร้อมเร่งให้ความช่วยเหลือผู้ประสบเหตุ
รักษาการอธิบดีกรมเจ้าท่า เปิดเผยว่า วันที่ 17 มกราคม 2566 เวลา 09.15 น. นายภูริพัฒน์ ธีระกุลพิศุทธิ์ รองอธิบดีกรมเจ้าท่า ด้านปลอดภัย พร้อมด้วยนายพิทักษ์ วัฒนพงศ์พิศาล ผู้อำนวยการสำนักความปลอดภัยและสิ่งแวดล้อมทางน้ำ ลงพื้นที่ พร้อมด้วยผู้อำนวยการสำนักงานเจ้าท่าสาขาสมุทรสงคราม และเจ้าหน้าที่ ลงเรือตรวจการณ์ 209 ตรวจสอบเหตุการณ์เรือสมูธซี 22 ประเภท เรือกลเดินทะเลเฉพาะเขต หมายเลขทะเบียนเรือ 620000791 ขนาด 2,998 ตันกรอส ใบอนุญาตใช้เรือตั้งแต่วันที่ 2 มิถุนายน 2565 หมดอายุวันที่ 30 พฤษภาคม 2566 เกิดเหตุเพลิงไหม้ขณะจอดอยู่บริเวณอู่เรือบริษัท รวมมิตรด็อคยาร์ด จำกัด ทะเบียนเลขที่ 61132750004 เบื้องต้นพบว่าไม่มีน้ำมันในระวางสินค้า เรือมีประกันภัย H&M คุ้มครองถึงวันที่ 26 มีนาคม 2566 วงเงิน 60 ล้านบาท และประกันภัย P&I คุ้มครองถึงวันที่ 20 กุมภาพันธ์ 2566 วงเงิน 1,000 ล้านเหรียญสหรัฐ มีคนประจำเรือ 16 คน ได้รับบาดเจ็บ 10 คน ส่งโรงพยาบาล 4 คน ทีมดับเพลิงจากเทศบาลเมืองสมุทรสงครามได้เข้าควบคุมเพลิง และทีมกู้ภัยกำลังดำเนินการค้นหาผู้ได้รับบาดเจ็บ และกำลังค้นหาทีมช่างของอู่ซ่อมเรือ ที่สูญหาย เบื้องต้นพบผู้เสียชีวิต แล้ว 1 ราย โดยกรมเจ้าท่าบูรณาการหน่วยงานที่เกี่ยวข้องช่วยเหลือและค้นหาผู้สูญหาย ประกอบกับเตรียมพร้อมอุปกรณ์ป้องกันและขจัดคราบน้ำมันในเบื้องต้นเพื่อป้องกันหากมีเหตุน้ำมันรั่วไหลเพื่อไม่ให้เกิดผลกระทบด้านสิ่งแวดล้อม
ในการนี้ รองอธิบดีกรมเจ้าท่าฯ ได้สั่งการสำนักงานเจ้าท่าภูมิภาคที่ 3 ออกคำสั่งปิดอู่เรือที่เกิดเหตุ พร้อมตรวจสอบใบอนุญาตอู่เรือทั้งหมด หากพบไม่มีใบอนุญาตถูกต้อง ให้ดำเนินคดีตามกฎหมายโดยเด็ดขาด พร้อมสั่งการตั้งคณะกรรมการสอบสวนหาสาเหตุของการเกิดเพลิงไหม้ และมาตรการป้องกันอย่างเร่งด่วนต่อไป
วันอังคารที่ 17 มกราคม 2566
17/01/2566
ครม. ขยายเวลาลดอัตราภาษีสรรพสามิตน้ำมันดีเซลลิตรละ 5 บาท อีก 4 เดือน ถึง 20 พฤษภาคม 2566 นี้
ครม. ขยายเวลาลดอัตราภาษีสรรพสามิตน้ำมันดีเซลลิตรละ 5 บาท อีก 4 เดือน ถึง 20 พฤษภาคม 2566 นี้
นายอนุชา บูรพชัยศรี รองเลขาธิการนายกรัฐมนตรีฝ่ายการเมือง ปฏิบัติหน้าที่โฆษกประจำสำนักนายกรัฐมนตรี แถลงมติคณะรัฐมนตรี (17 มกราคม 2566) อนุมัติหลักการร่างกฎกระทรวงกำหนดพิกัดอัตราภาษีสรรพสามิต (ฉบับที่ ..) พ.ศ. .... โดยเป็นการปรับลดอัตราภาษีสรรพสามิตน้ำมันดีเซล และน้ำมันอื่นๆ ที่คล้ายกันในบัญชีพิกัดภาษีสรรพสามิต ประเภทที่ 01.05 รายการน้ำมันดีเซลที่มีกำมะถันและรายการน้ำมันดีเซลที่มีไบโอดีเซลประเภทเมทิลเอสเตอร์ของกรดไขมันผสมอยู่ โดยปรับอัตราภาษีลดลง ประมาณ 5 บาท/ลิตร ตามชนิดของน้ำมันดีเซล ตั้งแต่วันที่ 21 มกราคม 2566 ถึง 20 พฤษภาคม 2566 โดยเป็นมาตรการต่อเนื่องตั้งแต่กุมภาพันธ์ 2565 เป็นต้นมา และจะสิ้นสุดในวันที่ 20 มกราคม 2566 นี้
ร่างกฎกระทรวงที่เสนอในครั้งนี้ คาดว่าจะก่อให้เกิดผลกระทบต่อรายได้ของรัฐ โดยกรมสรรพสามิตจัดเก็บรายได้ภาษีสรรพสามิตสินค้าน้ำมันและผลิตภัณฑ์น้ำมันลดลงประมาณ 10,000 ล้านบาทต่อเดือน ซึ่งมาตรการภาษีครั้งนี้ จะดำเนินการเป็นระยะเวลาประมาณ 4 เดือนจึงคาดว่าจะสูญเสียรายได้ประมาณ 40,000 ล้านบาท อย่างไรก็ตามเนื่องจากน้ำมันดีเซลเป็นต้นทุนในภาคส่วนต่าง ๆ ตั้งแต่ต้นน้ำถึงปลายน้ำ ซึ่งการลดอัตราภาษีสรรพสามิตสินค้าน้ำมันและผลิตภัณฑ์น้ำมันในครั้งนี้จะช่วยรักษาระดับราคาขายปลีกน้ำมันดีเซลในประเทศไม่ให้สูงขึ้นอย่างรวดเร็ว  จนส่งผลกระทบต่อค่าครองชีพของประชาชนและภาคธุรกิจในระดับที่อาจเป็นอุปสรรคต่อการฟื้นฟูเศรษฐกิจของประเทศ ซึ่งกระทรวงการคลังจะติดตามสถานการณ์ราคาน้ำมันอย่างใกล้ชิด เพื่อพิจารณาความเหมาะสมของการปรับลดอัตราภาษี เพื่อให้ฐานะการคลังของประเทศมีเสถียรภาพมากขึ้น รวมทั้งให้การจัดเก็บรายได้ของรัฐเป็นไปตามประมาณการการจัดเก็บรายได้ประจำปีงบประมาณ พ.ศ.2566 ด้วย ซึ่งนายกรัฐมนตรีได้ย้ำว่า รัฐบาลดูแลมาตรการนี้ เป็นส่วนหนึ่งในการดูแลพี่น้องประชาชน ในสถานการณ์ที่ราคาพลังงานของโลกยังคงผันผวนและสูงอยู่
วันอังคารที่ 17 มกราคม 2566
MDES หารือความร่วมมือด้าน ICT กับ ITU
MDES หารือความร่วมมือด้าน ICT กับ ITU
เมื่อวันที่ 17 มกราคม 2566 - นายณัฐพล ณัฏฐสมบูรณ์ รองปลัดกระทรวงดิจิทัลเพื่อเศรษฐกิจและสังคม ให้การต้อนรับ Ms. Atsuko Okuda ผู้อำนวยการสำนักงานภูมิภาคเอเชียและแปซิฟิกของสหภาพโทรคมนาคมระหว่างประเทศ (ITU) เนื่องในโอกาสวันขึ้นปีใหม่ 2566 และร่วมหารือเกี่ยวกับความร่วมมือด้าน ICT ระหว่างกระทรวงฯ และ ITU โดยนายณัฐพล ได้กล่าวถึงนโยบายสำคัญของกระทรวงฯ เรื่อง การขจัดปัญหา อาชญากรรมออนไลน์ หาก ITU สามารถนำประเด็นดังกล่าวไปพิจารณาเพื่อจัดกิจกรรมที่เกี่ยวข้องในกรอบงานของ ITU และระหว่างประเทศสมาชิก อาทิ การแบ่งปันประสบการณ์และแลกเปลี่ยนความเห็นในเรื่องอาชญากรรมออนไลน์ และการจัดฝึกอบรมให้ความรู้เรื่องทักษะด้านดิจิทัลและการรู้เท่าทันภัยออนไลน์ ด้าน Ms. Atsuko ได้กล่าวขอบคุณกระทรวงฯ ที่ให้ความร่วมมือและสนับสนุนการดำเนินงานของ ITU มาโดยตลอด และเห็นด้วยกับประเด็นอาชญากรรมออนไลน์ที่เป็นปัญหาสำคัญในปัจจุบันที่เกิดขึ้นทั่วโลก และยินดีที่จะให้ความร่วมมือกับไทยในประเด็นดังกล่าวต่อไป ณ ห้องรับรอง ชั้น 8 กระทรวงดิจิทัลเพื่อเศรษฐกิจและสังคม
_________________
วันอังคารที่ 17 มกราคม 2566
บีโอไอหารือร่วมกับสมาคมแผ่นวงจรพิมพ์ไทย
บีโอไอหารือร่วมกับสมาคมแผ่นวงจรพิมพ์ไทย
บีโอไอหารือร่วมกับสมาคมแผ่นวงจรพิมพ์ไทย
นายนฤตม์ เทอดสถีรศักดิ์ เลขาธิการคณะกรรมการส่งเสริมการลงทุน หรือบีโอไอ (กลาง) พร้อมด้วย นายชนินทร์ ขาวจันทร์ รองเลขาธิการคณะกรรมการส่งเสริมการลงทุน (ที่ 3 จากซ้าย) ร่วมหารือกับสมาคมแผ่นวงจรพิมพ์ไทย (Thailand Printed Circuit Association: THPCA) เรื่องแนวทางการส่งเสริมการลงทุนและการพัฒนาบุคลากรในอุตสาหกรรมแผ่นวงจรพิมพ์ การจัดตั้งศูนย์ฝึกอบรมบุคลากรในอุตสาหกรรมแผ่นวงจรพิมพ์ รวมถึงความร่วมมือระหว่างบีโอไอและสมาคมฯ เช่น การสนับสนุนแผนจัดงาน Conference ระดับนานาชาติ ในด้านแผ่นวงจรพิมพ์ในปี 2567 โดยมีนายพิธาน องค์โฆษิต นายกสมาคมฯ นายชานนท์ ตุลาบดี รองนายกสมาคมฯ นายเสวก ประกิจฤทธานนท์ เลขานุการสมาคมฯ และสมาชิกสมาคมฯ เข้าร่วม ณ สำนักงานบีโอไอ ถนนวิภาวดีรังสิต เมื่อเร็ว ๆ นี้
วันอังคารที่ 17 มกราคม 2566
กรมการขนส่งทางบก เปิดให้บริการโดยไม่ต้องจองคิวล่วงหน้า สำหรับผู้ที่ต้องการขอต่ออายุใบอนุญาตขับรถ และใบอนุญาตเป็นผู้ประจำรถที่ผ่านการอบรมผ่านระบบ e-Learning ทางเว็บไซต์มาแล้ว
...
กรมการขนส่งทางบก เปิดให้บริการโดยไม่ต้องจองคิวล่วงหน้า สำหรับผู้ที่ต้องการขอต่ออายุใบอนุญาตขับรถ และใบอนุญาตเป็นผู้ประจำรถที่ผ่านการอบรมผ่านระบบ e-Learningทางเว็บไซต์ www.dlt-elearning.com มาแล้ว
นายเสกสม อัครพันธุ์ รองอธิบดีกรมการขนส่งทางบก และโฆษกกรมการขนส่งทางบก กระทรวงคมนาคม เปิดเผยว่า ในปี 2566 สถานการณ์การแพร่ระบาดของโรคติดเชื้อไวรัส COVID-19 ได้เข้าสู่สภาวะปกติและได้มีการผ่อนคลายมาตรการต่าง ๆ จากทางภาครัฐ ส่งผลให้ประชาชนกลับมาดำเนินชีวิต และสามารถทำธุรกรรมกับทางภาครัฐได้ตามปกติ กรมการขนส่งทางบก (ขบ.) ในฐานะหน่วยงานที่ให้บริการประชาชนด้านใบอนุญาตขับรถ จึงเปิดให้บริการโดยไม่ต้องจองคิวล่วงหน้า (Walk in) สำหรับผู้ที่มีความประสงค์ต่ออายุใบอนุญาตขับรถ และใบอนุญาตเป็นผู้ประจำรถที่ผ่านการอบรมภาคทฤษฎีออนไลน์ผ่านระบบ e-Learning ทางเว็บไซต์ www.dlt-elearning.com มาแล้ว พร้อมใบรับรองแพทย์ สำหรับผู้ที่ไม่ได้อบรมภาคทฤษฎีผ่านระบบออนไลน์และประสงค์อบรมที่สำนักงานสามารถนำบัตรประจำตัวประชาชน ใบอนุญาตขับรถฉบับเดิม ใบรับรองแพทย์เข้ารับบริการต่ออายุใบอนุญาตขับรถได้ ณ สำนักงานขนส่งทุกแห่งทั่วประเทศ ตั้งแต่บัดนี้เป็นต้นไป นอกจากนี้ผู้มีใบอนุญาตขับรถส่วนบุคคลชั่วคราวชนิด 2 ปี ที่ต้องการเปลี่ยนประเภทเป็นใบอนุญาตขับรถส่วนบุคคลชนิด 5 ปี ที่ใบอนุญาตเดิมสิ้นอายุไม่เกิน 1 ปี การขอรับใบอนุญาตขับรถระหว่างประเทศ การขอรับใบแทนใบอนุญาตขับรถที่ชำรุด สูญหาย หรือขอแก้ไขรายการ การขอหนังสือรับรองใบอนุญาตขับรถเป็นภาษาไทย หรือภาษาอังกฤษ และการขอรับหรือขอต่อใบอนุญาตขับรถสาธารณะ สามารถเข้ารับบริการได้โดยไม่ต้องจองคิวล่วงหน้า (Walk in) หรือจองคิวล่วงหน้าผ่านแอปพลิเคชัน DLT Smart Queue ได้เช่นเดียวกัน โดยจะให้บริการผู้ที่จองคิวล่วงหน้า เป็นอันดับแรก ส่วนผู้ที่ไม่ได้จองคิวมาจะเข้ารับบริการในลำดับถัดไป สำหรับชาวต่างชาติที่ประสงค์ต่ออายุใบอนุญาตขับรถ เมื่อเจ้าหน้าที่ตรวจสอบเอกสารหลักฐานครบถ้วนแล้วจะออกใบนัดเพื่อดำเนินการในโอกาสต่อไป
รองอธิบดีกรมการขนส่งทางบก กล่าวเพิ่มเติมว่า ขณะนี้มีกลุ่มมิจฉาชีพแอบอ้างรับทำธุรกรรมด้านใบอนุญาตต่าง ๆ ทั้งบนโลกออนไลน์หรือจะเป็นหน้าม้าที่มีพฤติกรรมเคาะกระจกรถรับทำธุรกรรมแทน บริเวณหน้าสำนักงานขนส่ง ขบ. ขอเตือนประชาชนอย่าหลงเชื่อกลุ่มมิจฉาชีพดังกล่าวเด็ดขาด ซึ่งเสี่ยงสูญเสียทั้งทรัพย์สินและเอกสารสำคัญส่วนบุคคล ขอเน้นย้ำว่าการดำเนินการทำธุรกรรมด้านใบขับขี่ต้องดำเนินการด้วยตนเองที่สำนักงานขนส่งเท่านั้นและสามารถแจ้งเบาะแสมายัง ขบ. ได้โดยตรง หรือสายด่วน โทร. 1584 ตลอด 24 ชั่วโมง
วันอังคารที่ 17 มกราคม 2566
17/01/2566
ครม. เห็นชอบกำหนดสินค้าควบคุม ปี 2566 จำนวน 5 รายการ
ครม. เห็นชอบกำหนดสินค้าควบคุม ปี 2566 จำนวน 5 รายการ
นายอนุชา บูรพชัยศรี รองเลขาธิการนายกรัฐมนตรีฝ่ายการเมือง ปฏิบัติหน้าที่โฆษกประจำสำนักนายกรัฐมนตรี แถลงมติคณะรัฐมนตรี (17 มกราคม 2566) เห็นชอบกำหนดสินค้าควบคุม ปี 2566 จำนวน 5 รายการ ได้แก่ หน้ากากอนามัย ใยสังเคราะห์เพื่อใช้ในการผลิตหน้ากากอนามัย ผลิตภัณฑ์ที่มีแอลกอฮอล์เป็นส่วนประกอบเพื่อสุขอนามัยสำหรับมือ เศษกระดาษและกระดาษที่กลับนำมาใช้ได้อีก และไก่เนื้อไก่ ซึ่งเป็นตามมติคณะกรรมการกลางว่าด้วยราคาสินค้าและบริการ ครั้งที่ 1/2566 เมื่อวันพุธที่ 11 มกราคม 2566 ที่ผ่านมา
เนื่องจากสถานการณ์การแพร่ระบาดของโรคติดเชื้อไวรัสโควิด -19 ยังมีการแพร่ระบาดอย่างต่อเนื่อง จึงกำหนดให้ หน้ากากอนามัย ใยสังเคราะห์ (Polypropylene (Spunbond) เพื่อใช้ในการผลิตหน้ากากอนามัย และผลิตภัณฑ์ที่มีแอลกอฮอล์เป็นส่วนประกอบเพื่อสุขอนามัยสำหรับมือ เป็นสินค้าควบคุม เพื่อกำกับดูแล ติดตามผลิตภัณฑ์ที่เกี่ยวกับการป้องกันการแพร่ระบาดของโรค ติดเชื้อไวรัสโควิด-19 ได้อย่างมีประสิทธิภาพเพียงพอ และราคาอยู่ในเกณฑ์ที่เหมาะสม รวมทั้งเพื่อกำกับ ดูแลปริมาณและราคารับซื้อเศษกระดาษและกระดาษที่กลับนำมาใช้ได้อีกให้อยู่ในเกณฑ์ที่เหมาะสมและเป็นธรรม ขณะที่ไก่ เนื้อไก่ ซึ่งเป็นแหล่งโปรตีนที่สำคัญต่อการบริโภคของประชาชน ให้เป็นสินค้าควบคุม เพื่อกำกับ ดูแล ติดตามปริมาณไก่และเนื้อไก่มีอย่างเพียงพอ และราคาอยู่ในเกณฑ์ที่เหมาะสมและเป็นธรรมต่อประชาชนผู้บริโภค ด้วย
ทั้งนี้ ประกาศคณะกรรมการกลางว่าด้วยราคาสินค้าและบริการ ฉบับที่ 5 พ.ศ. 2565 เรื่องกำหนดสินค้าควบคุมเพิ่มเติม จะสิ้นสุดการบังคับใช้ในวันที่ 24 มกราคม 2566 นี้ จึงมีความจำเป็นต้องออกประกาศใหม่และนำประกาศราชกิจจานุเบกษาก่อนวันสิ้นสุดผลการบังคับใช้ เพื่อให้เกิดความต่อเนื่อง
วันอังคารที่ 17 มกราคม 2566
​Deputy PM (Anutin Charnvirakul) to attend World Economic Forum and witness signing of MOU on Genomics Cooperation
​Deputy PM (Anutin Charnvirakul) to attend World Economic Forum and witness signing of MOU on Genomics Cooperation
January 16, 2023, Deputy Government Spokesperson Traisuree Taisaranakul disclosed that Deputy Prime Minister and Minister of Public Health Anutin Charnvirakul is scheduled to lead the Thai delegation of Ministry of Public Health to attend the World Economic Forum (WEF) in Davos Klosters, the Swiss Confederation, and witness the signing of a Memorandum of Understanding on Genomics Cooperation in London, United Kingdom.
World Economic Forum (WEF), which is held during January 16-20, 2023 under theme: "Cooperation in a Fragmented World", will be attended by leaders of government, ministers of finance, trade ministers, ministers of foreign affairs, central bank governors, business sector representatives, and international organizations from all over the world. Apart from the Deputy Prime Minister and the delegation, Thailand will also be represented by Minister of Finance Arkhom Termpittayapaisith.
The Deputy Prime Minister and delegation will attend 2 sessions during January 17 and 18. At the session “Health Systems Transformation”, global cooperation among both public and private sectors on sustainable healthcare system will be discussed, whereas at the session “The Pulling Power of ASEAN”, the Deputy Prime Minister will exchange view with other participants on ASEAN’s role in the midst of intense geoeconomic competition and its contribution to global stability, prosperity, and regional cooperation.
The Deputy Prime Minister will also meet with national leaders to discuss “How to Restart Global Cooperation” in response to such global challenges as climate change, weakened economy, and food and energy crisis, and meet with a number of national representatives and business executives. He will, then, travel to London to witness the signing of a Memorandum of Understanding on Genomics Cooperation between Genomics Thailand and Genomics England, and explore future medical, R&D, and universal healthcare cooperation with UK’s concerned agencies.
วันอังคารที่ 17 มกราคม 2566
ขสมก. ร่วมกับ รฟท. จัดรถ Shuttle Bus ให้บริการฟรีในเส้นทาง “สถานีกลางกรุงเทพอภิวัฒน์ - สถานีรถไฟกรุงเทพ (หัวลำโพง) (ทางด่วน)”
เริ่มวันที่ 19 มกราคม 2566
นายกิตติกานต์ จอมดวง จารุวรพลกุล ผู้อำนวยการองค์การขนส่งมวลชนกรุงเทพ กระทรวงคมนาคม เปิดเผยว่า การรถไฟแห่งประเทศไทย (รฟท.) จะเปิดให้บริการรถไฟทางไกล ณ สถานีกลางกรุงเทพอภิวัฒน์ โดยปรับเปลี่ยนต้นทาง - ปลายทางกลุ่มขบวนรถด่วนพิเศษ ด่วนเร็ว จำนวน 52 ขบวน จากสถานีรถไฟกรุงเทพ (หัวลำโพง) ไปที่สถานีกลางกรุงเทพอภิวัฒน์ ตั้งแต่วันที่ 19 มกราคม 2566 เป็นต้นไป องค์การขนส่งมวลชนกรุงเทพ (ขสมก.) จึงร่วมกับ รฟท. จัดเดินรถ Shuttle Bus ให้บริการฟรีในเส้นทาง “สถานีกลางกรุงเทพอภิวัฒน์ - สถานีรถไฟกรุงเทพ (หัวลำโพง) (ทางด่วน)” เพื่ออำนวยความสะดวกให้กับประชาชนในการเดินทางเชื่อมต่อระหว่างสถานีรถไฟทั้ง 2 แห่ง ตั้งแต่วันที่ 19 มกราคม 2566 เป็นต้นไป โดยมีรายละเอียด ดังนี้
1. จัดรถโดยสารปรับอากาศ NGV แบบชานต่ำ (Low Floor) จำนวน 6 คัน โดยมีท่าต้นทาง จำนวน 2 แห่ง คือ สถานีกลางกรุงเทพอภิวัฒน์ และสถานีรถไฟกรุงเทพ (หัวลำโพง)
2. จัดเดินรถโดยสาร ตั้งแต่เวลา 04.30 - 23.00 น. โดยปล่อยรถคันแรกจากสถานีกลางกรุงเทพอภิวัฒน์ และสถานีรถไฟกรุงเทพ (หัวลำโพง) เวลา 04.30 น. (เฉพาะวันที่ 19 มกราคม 2566 จัดเดินรถโดยสาร ตั้งแต่เวลา 12.00 - 23.00 น.)
3. ความถี่ในการปล่อยรถทุก ๆ 30 นาที หรือตามจำนวนเที่ยวที่ขบวนรถไฟมาถึงสถานี
ทั้งนี้ ขสมก. ได้จัดเจ้าหน้าที่สายตรวจพิเศษและนายตรวจประจำจุด ณ สถานีกลางกรุงเทพอภิวัฒน์และสถานีรถไฟกรุงเทพ (หัวลำโพง) เพื่ออำนวยความสะดวกและประชาสัมพันธ์เส้นทางเดินรถ Shuttle Bus ให้ประชาชนผู้ใช้บริการรับทราบ
วันอังคารที่ 17 มกราคม 2566
17/01/2566
​รองโฆษกรัฐบาล เผย 19 ม.ค.นี้ รฟท. เตรียมเปลี่ยนสถานีต้นทาง-ปลายทาง รถไฟทางไกลสายเหนือ ใต้ อีสาน มาสถานีกลางกรุงเทพอภิวัฒน์ พร้อมเป็นสถานีรถไฟใหญ่สุดในอาเซียน
​รองโฆษกรัฐบาล เผย 19 ม.ค.นี้ รฟท. เตรียมเปลี่ยนสถานีต้นทาง-ปลายทาง รถไฟทางไกลสายเหนือ ใต้ อีสาน มาสถานีกลางกรุงเทพอภิวัฒน์ พร้อมเป็นสถานีรถไฟใหญ่สุดในอาเซียน รองรับการเดินทางของ ปชช. แก้ไขปัญหาด้านการจราจร
วันที่ 17 มกราคม 2566 นางสาวรัชดา ธนาดิเรก รองโฆษกประจำสำนักนายกรัฐมนตรี เปิดเผยว่า รัฐบาลเล็งเห็นถึงความสำคัญของการพัฒนาโครงสร้างพื้นฐานด้านคมนาคมขนส่งเพื่อรองรับการเดินทางของประชาชนให้มีประสิทธิภาพ และแก้ไขปัญหาด้านการจราจร เชื่อมต่อการเดินทางจากใจกลางกรุงเทพมหานครสู่ปริมณฑล รวมถึงเชื่อมโยงต่อไปยังทุกภูมิภาคทั่วประเทศ เดินหน้ายกระดับให้สถานีกลางกรุงเทพอภิวัฒน์เป็นศูนย์กลางการคมนาคมและการขนส่งทางรางของประเทศ และเป็นสถานีรถไฟที่ใหญ่ที่สุดในอาเซียน รวมถึงเป็นศูนย์กลางการคมนาคมแห่งใหม่เทียบเท่าสถานีรถไฟชั้นนำของโลก พร้อมพัฒนาพื้นที่โดยรอบ เพื่อสร้างมูลค่าเพิ่มในเชิงพาณิชย์ สร้างมูลค่าเพิ่มและพัฒนาเมืองในรูปแบบใหม่ เพื่อให้เกิดการกระตุ้นและขยายธุรกิจและเศรษฐกิจในพื้นที ส่งเสริมให้เกิดการกระจายโอกาสในด้านต่างๆ สู่ประชาชน ทั้งในด้านของการสร้างงาน สร้างอาชีพ ยกระดับคุณภาพชีวิต ซึ่งเป็นเป้าหมายที่รัฐบาลได้ดำเนินการในการมุ่งพัฒนาประเทศอย่างบูรณาการ
นางสาวรัชดา กล่าวว่า การรถไฟแห่งประเทศไทย ได้ปรับเปลี่ยนสถานีต้นทางปลายทางของขบวนรถไฟทางไกล สายเหนือ ใต้ อีสาน ทั้งขบวนรถด่วนพิเศษ รถด่วน รถเร็ว จำนวน 52 ขบวน มาที่สถานีกลางกรุงเทพอภิวัฒน์ โดยจุดจำหน่ายตั๋วโดยสาร จะเปิดให้บริการอย่างเต็มรูปแบบ ตั้งแต่ 19 มกราคม 2566 นี้  ณ บริเวณทางเข้าประตูที่ 4 และบริเวณจุดเชื่อมต่อรถไฟฟ้าสายสีแดงและรถไฟฟ้าสายสีน้ำเงิน ชั้น G โดยมีช่องจำหน่ายตั๋วให้บริการทั้งหมดกว่า 18 ช่อง รองรับการบริการให้กับผู้โดยสารอย่างทั่วถึง สำหรับบริเวณจุดพักคอย เฉพาะผู้โดยสารที่มีตั๋วโดยสารรถไฟทางไกล สามารถรอขึ้นรถไฟทางไกลได้ภายในบริเวณโถงด้านล่างสถานี เพื่อรอขึ้นขบวนรถบนชานชาลา ก่อนเวลาขบวนรถออก 20 นาที เมื่อขบวนรถจอดเทียบแล้ว อนุญาตให้ผู้โดยสารเข้าสู่บริเวณชานชาลาได้ ส่วนจุดให้บริการชานชาลาของรถไฟทางไกล ของสถานีกลางกรุงเทพอภิวัฒน์ จะอยู่ชั้นที่ 2 บริเวณประตู 4 มีจำนวน 12 ชานชาลา แบ่งออกเป็น 1. รองรับรถไฟทางไกล จำนวน 8 ชานชาลา คือ ชานชาลาที่ 1 และ 2 สำหรับรถไฟสายเหนือและสายตะวันออกเฉียงเหนือ (ขาออก) ชานชาลาที่ 5 และ 6 สำหรับรถไฟสายเหนือและสายตะวันออกเฉียงเหนือ (ขาเข้า) ชานชาลาที่ 7 และ 8 สำหรับรถไฟสายใต้ (ขาออก) ชานชาลาที่ 11 และ 12 สำหรับรถไฟสายใต้ (ขาเข้า) 2. รองรับระบบรถไฟชานเมืองสายสีแดง จำนวน 4 ชานชาลา คือ ชานชาลาที่ 3 และ 4 สำหรับเส้นทางบางซื่อ-รังสิต ชานชาลาที่ 9 และ 10 สำหรับเส้นทางบางซื่อ-ตลิ่งชัน
“การรถไฟแห่งประเทศไทย ยังให้สิทธิ์ผู้โดยสารที่ใช้ตั๋วขบวนรถด่วนพิเศษ รถด่วน รถเร็ว รถธรรมดา และตั๋วเดือน สามารถใช้ตั๋วดังกล่าวเข้าใช้บริการขึ้น-ลง รถไฟฟ้าชานเมืองสายสีแดงได้โดยไม่เสียค่าใช้จ่ายเพิ่ม ภายในระยะเวลา 1 ปี (ตามเงื่อนไข) ส่วนผู้โดยสารที่ใช้บริการขบวนรถชานเมือง สามารถใช้ตั๋วเดือนเข้าใช้บริการรถไฟฟ้าชานเมืองสายสีแดง โดยไม่เสียค่าใช้จ่ายเพิ่ม (ตามเงื่อนไข) ทั้งนี้ ไม่มีการจำหน่ายตั๋วรถไฟทางไกลที่สถานีจตุจักร สถานีวัดเสมียนนารี สถานีบางเขน สถานีทุ่งสองห้อง สถานีหลักสี่ สถานีการเคหะ และสถานีหลักหก สอบถามเพิ่มเติม โทร.1690” นางสาวรัชดา กล่าว
วันอังคารที่ 17 มกราคม 2566
17/01/2566
ครม.เปิดทางวิทยาลัยชุมชนปัตตานี ขยายพื้นที่สร้างอาคารเรียนบนพื้นป่าชายเลนเสื่อมโทรม รองรับเปิดหลักสูตรเพิ่ม 5 หลักสูตร
ครม.เปิดทางวิทยาลัยชุมชนปัตตานี ขยายพื้นที่สร้างอาคารเรียนบนพื้นป่าชายเลนเสื่อมโทรม รองรับเปิดหลักสูตรเพิ่ม 5 หลักสูตร
นางสาวรัชดา ธนาดิเรก รองโฆษกประจำสำนักนายกรัฐมนตรี เปิดเผยหลังการประชุมคณะรัฐมนตรี (ครม.) เมื่อวันที่ 17 มกราคม 2566 ว่า ครม.เห็นชอบ การขอยกเว้นมติ ครม. ห้ามใช้ประโยชน์ป่าชายเลน ในการขอใช้ประโยชน์พื้นที่ป่าชายเลน เนื้อที่ 1.08 ไร่ บริเวณตำบลรูสะมิแล อำเภอเมือง จังหวัดปัตตานี เพื่อขยายพื้นที่สำหรับการดำเนินการจัดการเรียนการสอนของสถาบันวิทยาลัยชุมชน วิทยาลัยชุมชนปัตตานี ตามที่กระทรวงการอุดมศึกษา วิทยาศาสตร์ วิจัยและนวัตกรรม (อว.) เสนอ
ปัจจุบันสถาบันวิทยาลัยชุมชน วิทยาลัยชุมชนปัตตานี จัดการเรียนการสอนหลักสูตรอนุปริญญา 6 หลักสูตร มีนักศึกษาปีการศึกษา 2564 จำนวน 1,125 คน ตั้งอยู่บนเนื้อที่ 8.75 ไร่ ตำบลรูสะมิแล อำเภอเมือง จังหวัดปัตตานี ซึ่งได้มีการใช้ประโยชน์ก่อสร้างอาคารจนเต็มพื้นที่แล้ว แต่ด้วยวิทยาลัยชุมชนปัตตานี มีแผนจัดการเรียนการสอนเพิ่มเติมอีก 5 หลักสูตร เช่น สาขาวิชาการจัดการสุขภาวะผู้สูงอายุในชุมชน สาขาการจัดการธุรกิจดิจิทัลและนวัตกรรม เป็นต้น จึงจำเป็นต้องขอขยายการใช้ประโยชน์ที่ดินบริเวณด้านหลังของวิทยาลัย จากการตรวจสอบพื้นที่โดยกรมทรัพยากรทางทะเลและชายฝั่ง พบว่า สามารถให้วิทยาลัยดำเนินการขออนุญาตใช้ประโยชน์ในพื้นที่ดังกล่าวได้ประมาณ 2.3 ไร่ แต่มีพื้นที่ส่วนหนึ่งอยู่ในเขตป่าชายเลน จำนวน 1.08 ไร่ ซึ่งเป็นป่าชายเลนเสื่อมโทรมและมีวัชพืชปกคลุมเต็มพื้นที่ กระทรวงการอุดมศึกษา วิทยาศาสตร์ วิจัยและนวัตกรรม จึงเสนอเรื่องขอยกเว้นมติ ครม. ห้ามใช้ประโยชน์ป่าชายเลนมาในครั้งนี้
นางสาวรัชดา กล่าวด้วยว่า โครงการการใช้ประโยชน์ที่ดินเพิ่มเติมบนเนื้อที่ 2.29 ไร่ วิทยาลัยชุมชนปัตตานี มีแผนดำเนินการก่อสร้างอาคาร จำนวน 2 หลัง ประกอบด้วย อาคารเรียน 4 ชั้น 1 หลัง เนื้อที่ประมาณ 1.29 ไร่ เพื่อใช้ในการจัดการเรียนการสอนหลักสูตรระดับอนุปริญญาเพิ่มเติมทั้ง 5 หลักสูตร และอาคารศูนย์การเรียนรู้ชุมชน 1 หลัง เนื้อที่ประมาณ 1 ไร่ เพื่อดำเนินภารกิจสนับสนุนการเรียนการสอน เช่น เป็นสถานที่สาธิตการทำเกษตรแบบครบวงจร และศูนย์การแสดงผลิตภัณฑ์ชุมชน เป็นต้น นอกจากนี้ วิทยาลัยชุมชนปัตตานี ได้จัดทำแผนการจัดสรรงบประมาณ สำหรับเป็นค่าใช้จ่ายในการปลูกป่าทดแทน เพื่อการอนุรักษ์หรือรักษาสภาพแวดล้อมไม่น้อยกว่า 20 เท่า ของพื้นที่ป่าชายเลนที่ใช้ประโยชน์ (คิดเป็นงบประมาณเท่ากับ 263,304 บาท) ตามระเบียบกรมทรัพยากรทางทะเลและชายฝั่งว่าด้วยการปลูกและบำรุงป่าชายเลนทดแทนฯ พ.ศ.2556 โดยมีแผนจะเริ่มดำเนินการในปีงบประมาณ พ.ศ.2566
วันอังคารที่ 17 มกราคม 2566
17/01/2566
รัฐเพิ่มการดูแลผู้ป่วยฉุกเฉินวิกฤต (UCEP) ครม.เคาะเพิ่มค่าธรรมเนียมแพทย์ 30% ปรับชื่อรายการยาใหม่ ครอบคลุมหลายยี่ห้อ ลดปัญหาเบิกจ่าย
รัฐเพิ่มการดูแลผู้ป่วยฉุกเฉินวิกฤต (UCEP) ครม.เคาะเพิ่มค่าธรรมเนียมแพทย์ 30% ปรับชื่อรายการยาใหม่ ครอบคลุมหลายยี่ห้อ ลดปัญหาเบิกจ่าย
นางสาวรัชดา ธนาดิเรก รองโฆษกประจำสำนักนายกรัฐมนตรี เปิดเผยหลังการประชุมคณะรัฐมนตรี (ครม.) เมื่อวันที่ 17 มกราคม 2566 ว่า ครม.เห็นชอบหลักเกณฑ์ วิธีการ และเงื่อนไขการกำหนดค่าใช้จ่ายในการดำเนินการผู้ป่วยฉุกเฉินวิกฤต (UCEP) (ฉบับที่ 4 ) ซึ่งสิทธิ UCEP (Universal Coverage for Emergency Patients) เป็นสิทธิการรักษาตามนโยบายรัฐ เพื่อคุ้มครองผู้ป่วยฉุกเฉินวิกฤต ให้สามารถเข้ารับการรักษาในโรงพยาบาลทุกแห่งที่ใกล้ที่สุดได้ โดยไม่ต้องเสียค่าใช้จ่ายจนพ้นวิกฤต และสามารถเคลื่อนย้ายได้อย่างปลอดภัย แต่ไม่เกิน 72 ชั่วโมง
สำหรับหลักเกณฑ์ วิธีการ และเงื่อนไขที่เสนอในครั้งนี้ เป็นการปรับปรุงแก้ไขบัญชีและอัตราค่าใช้จ่ายแนบท้ายหลักเกณฑ์ UCEP ครั้งที่ 4 จำนวน 2 รายการ ใน 2 หมวด คือ การจัดทำรายการยา และค่าธรรมเนียมแพทย์ ดังนี้
1.การจัดทำรายการยา ในหมวดที่ 3 ค่ายาและสารอาหารทางเส้นเลือด เป็นการปรับรายการยาในบัญชีแนบท้ายหลักเกณฑ์ UCEP จำนวน 3,138 รายการ จากเดิมที่กำหนดตามชื่อการค้า (Trade name) ของยาทั้งหมด โดยปรับใหม่ ดังนี้ ประเภทที่ 1 ยาต้นแบบ (Original drug) ให้ระบุในบัญชีแนบท้าย โดยใช้ทั้ง 2 ชื่อ คือ ชื่อสามัญทางยา (Generic name) และชื่อการค้า (Trade name) จำนวน 227 รายการ ส่วนประเภทที่ 2 ยาสามัญ (Generic drug) ให้ระบุในบัญชีแนบท้าย โดยใช้เฉพาะชื่อสามัญทางยา (Generic name) เพียงอย่างเดียว จำนวน 1,060 รายการ เมื่อปรับปรุงแล้วจะส่งผลให้มีรายการยาทั้ง 2 ประเภท คงเหลือในบัญชีแนบท้ายหลักเกณฑ์ UCEP รวมทั้งสิ้น 1,287 รายการ
การปรับปรุงรายการยาดังกล่าว จะช่วยลดปัญหาของการเบิกจ่ายยา เนื่องจากการใช้ชื่อทางการค้า จะทำให้ยาที่มีตัวยาสามัญชนิดเดียวกันแต่ต่างยี่ห้อหรือไม่อยู่ในบัญชีแนบท้าย จะไม่สามารถเบิกจ่ายได้ เช่น พาราเซตามอล (Paracetamol) เป็นชื่อสามัญของยาแก้ปวด ลดไข้ แต่มีชื่อทางการค้าหลายชื่อ เช่น ยี่ห้อ SARA ยี่ห้อ PARA GPO หรือยี่ห้อ PARACAP
2.ค่าธรรมเนียมแพทย์ ในหมวดที่ 12 ค่าบริการวิชาชีพ เป็นการปรับอัตราค่าบริการทางการแพทย์ (ค่าตรวจวินิจฉัยและทำหัตถการโดยแพทย์) เพื่อให้เป็นไปตามคู่มือแนวทางการกำหนดค่าธรรมเนียมการแพทย์ ปี 2563 ของแพทยสภา โดยปรับเพิ่มขึ้นประมาณร้อยละ 30 อาทิ 1)การเย็บแผลฉีกขาดหรือบาดแผลของหนังศีรษะ ปรับค่าธรรมเนียมใหม่เป็น 9,000 บาท จากเดิม 6,000 บาท 2)การซ่อมแซมหลอดเลือดแดงโป่งพองในสมอง ปรับค่าธรรมเนียมใหม่เป็น 90,000 บาท จากเดิม 60,000 บาท 3)การใส่ท่อช่วยหายใจ ปรับค่าธรรมเนียมใหม่เป็น 2,250 บาท จากเดิม 1,500 บาท
ทั้งนี้ ค่าธรรมเนียมแพทย์ (ค่าบริการวิชาชีพ) คิดเป็นร้อยละ 45 ของค่าบริการผู้ป่วย UCEP ทั้งหมด (ค่าบริการผู้ป่วย UCEP เช่น ค่าห้อง และค่าอาหาร ค่ายา ค่าเวชภัณฑ์ที่ไม่ใช่ยา ค่าทำหัตถการ และค่าบริการวิชาชีพ) ดังนั้น การปรับเพิ่มขึ้นของค่าธรรมเนียมแพทย์ในครั้งนี้ จะส่งผลให้ค่าบริการผู้ป่วย UCEP ในภาพรวมเพิ่มขึ้นร้อยละ 13.5
วันอังคารที่ 17 มกราคม 2566
กรมการขนส่งทางบก เปิดเผยตัวเลขวันที่ 16 มกราคม 2566 มีผู้ขับรถแท็กซี่นำมิเตอร์มาปรับจูน ณ สถานีกลางกรุงเทพอภิวัฒน์ ประมาณ 2,000 คัน
...
กรมการขนส่งทางบก เปิดเผยตัวเลขวันที่ 16 มกราคม 2566 มีผู้ขับรถแท็กซี่นำมิเตอร์มาปรับจูน ณ สถานีกลางกรุงเทพอภิวัฒน์ ประมาณ 2,000 คัน
นายเสกสม อัครพันธุ์ รองอธิบดีกรมการขนส่งทางบก และโฆษกกรมการขนส่งทางบก กระทรวงคมนาคม เปิดเผยว่า ตามที่กรมการขนส่งทางบก (ขบ.) ได้ร่วมมือกับ 4 บริษัทเอกชน ได้แก่ บริษัท เพาเวอร์เมติค จำกัด (ยี่ห้อ Printax, ROYAL) บริษัท ซันไทมิเตอร์ จำกัด (ยี่ห้อมิเตอร์ 3TM) บริษัท จีพีเอสไทยสตาร์ จำกัด (ยี่ห้อ G-TAX) และบริษัท ทีเอชที โปรเกรส จำกัด (ยี่ห้อ PROFITTO) ในการอำนวยความสะดวกสำหรับผู้ขับรถแท็กซี่ปรับจูนมิเตอร์ตามอัตราค่าโดยสารใหม่ ณ สถานีกลางกรุงเทพอภิวัฒน์ โดยในวันที่ 16 มกราคม 2566 มียอดผู้ขับรถแท็กซี่ที่นำมิเตอร์ของ 4 บริษัทดังกล่าว มาปรับจูนประมาณ 2,000 คัน ซึ่งเป็นไปตามที่คาดการณ์ไว้ว่า ณ สถานีกลางกรุงเทพอภิวัฒน์ จะสามารถดำเนินการได้ 2,000 - 3,000 คันต่อวัน สำหรับปัญหาที่พบเนื่องจากเป็นวันแรกของการปรับจูนมิเตอร์ มีผู้ขับรถแท็กซี่มาใช้บริการจำนวนมาก ทำให้เกิดการแออัดในบางจุดให้บริการ และมีการรอคิวนานในขั้นตอนซีลตะกั่ว จึงได้สั่งการให้ปรับผังการบริการแยกกลุ่มให้กระจายตัวอย่างเหมาะสมไม่เกิดการแออัด และเพิ่มเครื่องซีลตะกั่วรองรับกับจำนวนผู้มาใช้บริการ ปัจจุบันปัญหาต่าง ๆ ได้รับการปรับปรุงคลี่คลายแล้ว ทั้งนี้ ผู้ขับรถแท็กซี่ที่ใช้มิเตอร์ของ 4 บริษัทดังกล่าวยังสามารถนำมิเตอร์มาปรับจูนได้ตั้งแต่วันนี้จนถึงวันที่ 28 กุมภาพันธ์ 2566 ในวันจันทร์ - วันเสาร์ ตั้งแต่เวลา 08.00 - 17.00 น.
รองอธิบดีกรมการขนส่งทางบก กล่าวเพิ่มเติมว่า ขั้นตอนสำหรับผู้สนใจนำมิเตอร์มาปรับจูน ณ สถานีกลางกรุงเทพอภิวัฒน์ ให้ผู้ขับรถแท็กซี่นำมิเตอร์พร้อมสำเนาคู่มือจดทะเบียนรถ หลังจากนั้นให้มารับบัตรคิวตรงบริเวณประตูทางเข้าหมายเลข 2 และเมื่อทำการปรับจูนมิเตอร์แล้วจะมีอัตราค่าปรับจูนมิเตอร์อยู่ที่ 300 - 350 บาทจากบริษัทมิเตอร์ และเจ้าหน้าที่จาก ขบ. จะตรวจสอบมิเตอร์ หากการปรับจูนมิเตอร์ถูกต้องตามประกาศของกระทรวงคมนาคม จะทำการซีลตะกั่วที่ตัวมิเตอร์เพื่อรับรองความถูกต้อง ทั้งนี้ ขบ. ได้เตรียมจัดเจ้าหน้าที่และเพิ่มเครื่องซีลตะกั่วจาก 4 เครื่อง เป็น 6 เครื่อง เพื่อเพิ่มประสิทธิภาพและความรวดเร็วในการให้บริการ โดยคาดการณ์ว่าจะมีผู้ขับรถแท็กซี่นำมิเตอร์มาปรับจูน ณ สถานีกลางกรุงเทพอภิวัฒน์ รวมทั้งหมดประมาณ 72,000 คัน สำหรับผู้ขับรถแท็กซี่ที่ใช้มิเตอร์จากบริษัทอื่น ๆ นอกเหนือจาก 4 บริษัทดังกล่าว หรือกรณีแท็กซี่ของสหกรณ์หรือกลุ่มนิติบุคคลที่มีจำนวนมากสามารถรวมกลุ่มกันไปดำเนินการกับบริษัทที่ปรับจูนมิเตอร์ที่มีให้บริการกว่า 10 บริษัท และนำมิเตอร์ที่ปรับจูนแล้วมารับรองความถูกต้องที่สำนักงานขนส่งกรุงเทพมหานครพื้นที่ 5 ส่วนตรวจสภาพรถ งานตรวจสภาพรถรับจ้างและรถอื่น อาคาร 4
อย่างไรก็ตามหลังจากที่แท็กซี่ได้ปรับขึ้นค่าโดยสารใหม่ครั้งนี้คาดว่าจะทำให้คนขับรถแท็กซี่มีรายได้เพิ่มประมาณ 180 บาทต่อคันต่อวัน และขอเน้นย้ำให้ผู้ขับรถแท็กซี่ต้องพัฒนาคุณภาพในการให้บริการประชาชน ไม่ปฏิเสธผู้โดยสาร หรือไม่ฉวยโอกาสเอาเปรียบผู้ใช้บริการในการเก็บค่าโดยสารเกินจากมิเตอร์ รวมถึงให้ปฏิบัติตามกฎหมายว่าด้วยรถยนต์และกฎหมายว่าด้วยการจราจรทางบกอย่างเคร่งครัดด้วย